Η **Λιζέτα Νικολάου** (γενν. *Ελισάβετ Κατικαρίδου* Καλαμαριά, 2 Οκτωβρίου 1948 - Πειραιάς, 11 Αυγούστου 2023) ήταν Ελληνίδα τραγουδίστρια που διακρίθηκε στο έντεχνο, το λαϊκό και το ποντιακό τραγούδι. Ερμήνευσε τραγούδια του Μίκη Θεοδωράκη, ενώ πρωτοπαρουσιάστηκε με σημαντικούς δημιουργούς και ερμηνευτές, όπως τον Γιάννη Μαρκόπουλο, τον Βασίλη Τσιτσάνη, τον Μιχάλη Γαργανουράκη, τη Βίκυ Μοσχολιού, την Δήμητρα Γαλάνη και άλλους.

Καριέρα
-------

Η καριέρα της άρχισε τη δεκαετία του 1970 μετά από πρόταση που της έγινε. Έκανε δεύτερες φωνές στο κέντρο «Δειλινά», όπου τη δεκαετία του 1970 εμφανίζονταν καταξιωμένοι καλλιτέχνες (Διονυσίου, Πάριος, Νταλάρας, Αλεξίου). Στα «Δειλινά» παρέμεινε πολλές σεζόν ως παρτενέρ του Στράτου Διονυσίου.

Στη δισκογραφία εμφανίστηκε για πρώτη φορά το 1973 σε συνθέσεις του Τάκη Σούκα σε στίχους του Ηρακλή Παπασιδέρη. Ερμήνευσε τραγούδια του Μίκη Θεοδωράκη και εμφανίστηκε με μεγάλους δημιουργούς, όπως τον Γιάννη Μαρκόπουλο («Θεσσαλικός κύκλος»), τον Βασίλη Τσιτσάνη, την Βίκυ Μοσχολιού κ.α. Για πρώτη φορά η Λιζέτα Νικολάου έγινε ευρύτερα γνωστή στο κοινό το 1974 όταν κυκλοφόρησε η δισκογραφική ερμηνεία της στο τραγούδι «Άσπρα, κόκκινα, κίτρινα, μπλε» (πρώτη το είχε ερμηνεύσει το 1972 η Βίκυ Μοσχολιού). Το 1977 κυκλοφόρησε ο πρώτος προσωπικός δίσκος της με τίτλο *«Το χαμόγελο της Λιζέτας»* και τραγούδια που υπέγραφαν συνθέτες όπως ο Δήμος Μούτσης, ο Γιάννης Σπανός, ο Βασίλης Τσιτσάνης και ο Γιάννης Μαρκόπουλος.

Το 1980 κυκλοφόρησε ο δεύτερος προσωπικός της δίσκος, *«Σ' αγάπησα, μ' αγάπησες»* με τραγούδια των Γ. Μαρκόπουλου, Αντ. Βαρδή και Χρήστου Νικολόπουλου. Ακολούθησαν και άλλοι δίσκοι, όπως «Βενετιά Και Φανάρι» το 1982, «Τα Κέφια Της Λιζέττας» το 1985, «Έτσι Χάνονται Οι Αγάπες» το 1986, «Θέλω Ν' Αντισταθώ» το 1989, «Νυχτερινοί Έρωτες» το 1990, «Τέρεν Μάνα Πως Χορεύω» το 1992, «Τα Τραγούδια Του Πατέρα μου» το 1995, και «Ποντιακή Ραψωδία» το 1997. 

Το 1985 κυκλοφόρησε ο δίσκος της με τίτλο *«Ποντιακά τραγούδια με τη Λιζέτα Νικολάου»*, που δημιουργήθηκε μέσα από την τηλεοπτική σειρά της ΕΡΤ *«Το μεγάλο χρέος»*, σε σενάριο του Δημήτρη Ιατρόπουλου, η οποία ήταν αφιερωμένη στην ιστορία του Πόντου. Διαχρονικά, η Λιζέτα Νικολάου θεωρήθηκε ως η πιο αγαπημένη τραγουδίστρια του Ποντιακού Ελληνισμού.

Δισκογραφία
-----------

* *Σκοπευτήριο*, 1975
* *Αφιέρωμα*, 1975
* *Το Χαμόγελο Της Λιζέττας*, 1977
* *Σ' Αγάπησα, Μ' Αγάπησες*, 1980
* *Βενετιά Και Φανάρι*, 1982
* *Ποντιακά Τραγούδια Με Τη Λιζέττα Νικολάου*, 1985
* *Τα Κέφια Της Λιζέττας*, 1985
* *Έτσι Χάνονται Οι Αγάπες*, 1986
* *Θέλω Ν' Αντισταθώ*, 1989
* *Νυχτερινοί Έρωτες*, 1990
* *Τέρεν Μάνα Πως Χορεύω*, 1992
* *Τα Τραγούδια Του Πατέρα μου*, 1995
* *Ποντιακή Ραψωδία*, 1997

Προσωπική ζωή
-------------

Η Λιζέτα Νικολάου είχε παντρευτεί με τον πολιτικό και δημοσιογράφο, Γιώργο Λιάνη και είχαν αποκτήσει μαζί ένα γιο, τον Αλέξανδρο. Το 1983 το ζευγάρι πήρε διαζύγιο και έκτοτε η Νικολάου δεν έκανε άλλο γάμο.

Θάνατος
-------

Απεβίωσε στις 11 Αυγούστου 2023, νοσηλευόμενη σε ιδιωτικό θεραπευτήριο του Πειραιά, μετά από πτώση σε σκάλες τουαλέτας που υπέστη λίγες ημέρες νωρίτερα και της προκάλεσε μοιραία κρανιοεγκεφαλική κάκωση και αιμάτωμα στον εγκέφαλο. Κηδεύθηκε στο κοιμητήριο Παλαιού Φαλήρου στις 14 Αυγούστου.

Παραπομπές
----------

1. ↑   «Έξι φωτογραφίες από τα μαθητικά χρόνια της Λιζέτας Νικολάου στην Καλαμαριά». *ogdoo.gr*. Ανακτήθηκε στις 2 Οκτωβρίου 2023.
2. ↑  «Λιζέτα Νικολάου: Ο Γιώργος Λιάνης μιλάει για το μοιραίο ατύχημα -«Δεν μπορούσε να τη βγάλει η πυροσβεστική»». *iefimerida.gr*. Ανακτήθηκε στις 2 Οκτωβρίου 2023.
3. ↑  «Σπάνια δημόσια εμφάνιση για τη Λιζέτα Νικολάου – Έκλεψε τις εντυπώσεις στα 70 της». 2 Αυγούστου 2022. Ανακτήθηκε στις 11 Αυγούστου 2023.
4. ↑  «Λιζέτα Νικολάου: «Ο γάμος μου με τον Γιώργο Λιάνη έβλαψε την καριέρα μου»». *ProtoThema*. 13 Ιανουαρίου 2022. Ανακτήθηκε στις 11 Αυγούστου 2023.
5. ↑  Boston, Radio Trapezounta. «Λιζέττα Νικολάου (Ελισάβετ Κατικαρίδου) 1948 - 2023» (στα Αγγλικά). Ανακτήθηκε στις 2 Οκτωβρίου 2023.